《附汉四主赵一主后赵六主魏冉闵》
明代·郭之奇

五胡首难繇元海，流祸中原三百载。元海安能为祸媒，晋武贻百自贻痗。

八王相肉更相屠，五部还帅空相待。左国为都气类成，雒长已入中原改。

聪曜横行孰可当，为汉为赵终为儡。青衣执盖万年羞，胡雏执曜真磊磊。

本从光鹿求并驱，岂知族虎方饥馁。灭赵终归故晋人，天纵天骄天必悔。

古来逆叛皆巨恶，靳冉除戎宜薄罪。长男少女刘莫留，三十八孙石堪醢。

胡不乱华胡不亡，天将灭胡亦胡诒。举目山河思厉阶，渊聪勒虎今何在。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。